

VLADA REPUBLIKE HRVATSKE

Zagreb, 5. rujna 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada i mirovinskoga sustava |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Povjerenstva Vlade Republike Hrvatske za ispunjavanje obveza prema Međunarodnoj organizaciji rada |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Prijedlog

Na temelju članka 24. stavaka 1. i 3. Zakona o Vladi Republike Hrvatske („Narodne novine“, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela sljedeću

ODLUKU

O OSNIVANJU POVJERENSTVA VLADE REPUBLIKE HRVATSKE ZA ISPUNJAVANJE OBVEZA PREMA MEĐUNARODNOJ ORGANIZACIJI RADA

I.

Osniva se Povjerenstvo Vlade Republike Hrvatske za ispunjavanje obveza prema Međunarodnoj organizaciji rada (u daljnjem tekstu: Povjerenstvo).

II.

Povjerenstvo čine članovi sljedećih tijela:

– Ministarstvo rada i mirovinskoga sustava,

– Ministarstvo uprave,

– Ministarstvo zdravstva,

– Ministarstvo pravosuđa,

– Ministarstvo unutarnjih poslova,

– Ministarstvo vanjskih i europskih poslova,

– Ministarstvo poljoprivrede,

– Ministarstvo znanosti i obrazovanja,

– Ministarstvo mora, prometa i infrastrukture,

– Ministarstvo gospodarstva, poduzetništva i obrta,

– Ministarstvo za demografiju, obitelj, mlade i socijalnu politiku,

– Ured Vlade Republike Hrvatske za ravnopravnost spolova,

– Državni inspektorat i

– Državni zavod za statistiku.

Članovi Povjerenstva imaju svoje zamjenike.

Članovi Povjerenstva su dužnosnici ili rukovoditelji najviše unutarnje organizacijske jedinice, a zamjenici članova službenici.

III.

Članove Povjerenstva i njihove zamjene imenuje Vlada Republike Hrvatske.

IV.

U ostvarivanju svoje zadaće Povjerenstvo osobito:

1. podnosi najkasnije u roku od jedne godine od zatvaranja sjednice Međunarodne konferencije rada Odboru za rad, mirovinski sustav i socijalno partnerstvo te drugom nadležnom odnosno zainteresiranom odboru Hrvatskog sabora informaciju o usvojenom instrumentu Međunarodne organizacije rada sa sažetkom njegovog sadržaja,

2. prati primjenu i priprema izvješća o primjeni ratificiranih i neratificiranih međunarodnih radnih standarda i drugih instrumenata Međunarodne organizacije rada na nacionalnoj razini te priprema odgovore na prigovore, žalbe, izravne zahtjeve ili komentare tijela odnosno nadzornih tijela Međunarodne organizacije rada,

3. prati i analizira usklađenost nacionalnog zakonodavstva Republike Hrvatske s ratificiranim i neratificiranim međunarodnim radnim standardima i drugim instrumentima Međunarodne organizacije rada, te poziva druga tijela na poduzimanje aktivnosti radi primjene ili usklađenja s međunarodnim standardima ili drugim instrumentima

4. po potrebi prikuplja podatke i iskustva drugih zemalja u provedbi međunarodnih radnih standarda Međunarodne organizacije rada te obavlja i druge stručne poslove.

V.

Povjerenstvom predsjedava član Povjerenstva imenovan kao predstavnik ministarstva nadležnog za rad.

Povjerenstvo donosi Poslovnik o svome radu.

Sjednice Povjerenstva saziva predsjednik u skladu s Poslovnikom o radu

VI.

Ministarstvo rada i mirovinskoga sustava koordinira radom Povjerenstva te obavlja stručne i administrativne poslove.

Ministarstvo rada i mirovinskoga sustava obavještava članove Povjerenstva o instrumentima usvojenim na sjednici Međunarodne konferencije rada.

VII.

Povjerenstvo priprema informacije o usvojenim instrumentima Međunarodne organizacije rada sa sažetkom njihovog sadržaja, koje Ministarstvo rada i mirovinskoga sustava podnosi Odboru za rad, mirovinski sustav i socijalno partnerstvo te drugom nadležnom odnosno zainteresiranom odboru Hrvatskog sabora.

VIII.

Zadužuje se Ministarstvo rada i mirovinskoga sustava da o donošenju ove Odluke izvijesti članove Povjerenstva iz točke II. ove Odluke.

IX.

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb, \_\_\_\_\_\_ 2019. godine.

PREDSJEDNIK

mr. sc. Andrej Plenković

**Obrazloženje**

Međunarodna organizacija rada (u daljnjem tekstu: MOR) specijalizirana je agencija Ujedinjenih naroda, osnovana na Mirovnoj konferenciji u Versaillesu 1919. godine sa zadaćom podupiranja država u kreiranju radno pravnog zakonodavstva i drugih propisa kojima bi se osigurali humani uvjeti života i rada radnika. S aspekta međunarodnog radnog prava poseban značaj imaju međunarodni radni standardi (konvencije, protokoli i preporuke) kao ishod normativne djelatnosti MOR-a. Ovi instrumenti imaju najveću važnost, ne samo zbog broja država koje su njima vezane, već i zbog velikog broja radno pravnih i socijalnih pitanja koja su njima uređena.

Osnovu organizacijske strukture MOR-a čine tri glavna stalna tijela: Međunarodna konferencija rada, Upravno tijelo i Međunarodni ured rada. Međunarodna konferencija rada je općeg, globalnog te reprezentativnog karaktera jer su u njenu strukturu uključeni predstavnici svih država članica u tripartitnom, profesionalnom sastavu: dva predstavnika vlade, jedan predstavnik radnika i jedan predstavnik poslodavaca.

Republika Hrvatska članica je MOR-a od svog osamostaljenja od 30. lipnja 1992. godine, a notifikacijom o sukcesiji stranka je niza konvencija, protokola i preporuka od kojih svih osam temeljnih konvencija, kao i tri od ukupno četiri upravljačke konvencije, a postupak potvrđivanja četvrte upravo je u tijeku.

Obveze država članica MOR-a utvrđene su Statutom MOR-a, koji jasno propisuje da države članice nisu obvezane potvrditi sve konvencije i protokole, niti usvojiti sve preporuke koje se usvajaju na Međunarodnoj konferenciji rada, koja se svake godine redovno održava u lipnju, ali je obveza svake države članice da usvojenu konvenciju, protokol ili preporuku podnese nadležnom zakonodavnom tijelu na znanje. Tako članak 19. stavak 5. i 6. Statuta propisuje da je svaka država članica dužna u roku od najviše jedne godine od zatvaranja Međunarodne konferencije rada podnijeti usvojenu konvenciju, protokol ili preporuku nadležnom zakonodavnom tijelu u čijem je djelokrugu rada predmet te konvencije ili preporuke, a iznimno se zbog izvanrednih okolnosti taj rok može produljiti do osamnaest mjeseci.

Republika Hrvatska nije redovito izvršavala svoje obveze provođenja postupaka podnošenja te u ovom trenutku ima dvadeset i četiri konvencije, preporuke i protokola koji nisu podneseni nadležnom tijelu, zbog čega je nužno stvoriti uvjete za učinkovito i žurno rješavanje postojećih zaostataka, kao i osigurati da se ubuduće postupak podnošenja pokreće redovno svake godine nakon održavanja Međunarodne konferencije rada.

Obzirom da je Ministarstvo rada i mirovinskoga sustava tijelo za vezu s MOR-om, zaduženo za koordinaciju i komunikaciju sa svim ostalim tijelima nadležnim za pojedine konvencije, protokole i preporuke, kao i za objedinjavanje izvješća i njihove dostave MOR-u, dosadašnja neformalizirana suradnja s ostalim resorima nije polučila očekivan učinkovit i ažuran rad na pokretanju postupaka podnošenja, ali niti na izradi izvješća. Zbog navedenog je Ministarstvo rada i mirovinskoga sustava provelo konzultacije sa svim tijelima u čijoj su nadležnosti konvencije, protokoli i preporuke MOR-a za koje je potrebno provesti postupak podnošenja te je zaključeno da je potrebno formalizirati suradnju na način da Vlada Republike Hrvatske osnuje međuresorno Povjerenstvo. Vlada Republike Hrvatske će donijeti pisanu odluku o imenovanim članovima i zamjenicima članova Povjerenstva.

Uvažavajući zahtjev Statuta o obvezi podnošenja instrumenata MOR-a nadležnom zakonodavnom tijelu, postupak podnošenja pokreće se pred tijelima Hrvatskog sabora te se ovom Odlukom predlaže da Povjerenstvo sav pisani materijal izravno podnosi Odboru za rad, mirovinski sustav i socijalno partnerstvo jer je većina konvencija i preporuka u djelokrugu rada tog Odbora, ali i drugom nadležnom odnosno zainteresiranom odboru Hrvatskog sabora.

Obzirom da će Republika Hrvatska tijekom svog predsjedavanja EU preuzeti i obveze koordinacije država članica prema MOR-u, donošenje ove Odluke, koja će ubrzati postupke podnošenja i redovno izvršavanje preuzetih međunarodnih obveza pokazat će i predanost Republike Hrvatske temeljnim vrijednostima MOR-a.